FXit – Bladsy 2 – Afrikaans/English: Lesse/programme vir dinamiese kinder- en tienerbediening
In Oranjevallei, ons eerste gemeente, was daar 'n oom wat van sy kar se walking shobbers gepraat het. Ons het afgelei dat hy na die skokbrekers (shock absorbers) verwys. Die medikasie vir my tremor het my walking shobbers in so 'n mate gestabiliseer dat ek weer kon skryf. Ek wou skryf, soos in boeke publiseer. Maar, soos ek voorheen verduidelik het, skryf het 'n aanloop. 'n Boom gaan deur 'n paar seisoene voordat hy vrugte dra.
Toe ek ongeveer in standerd een was, sien ek eendag in 'n winkel op Swellendam so 'n klein vet Bybeltjie, te cute. Vyf sjielings (50c). Ek begin spaar.
Oupa en ouma het op Heidelberg in die Wes-Kaap gebly. Hy was 'n bouer – en sommer ook vir dieselfde prys 'n argitek. (Glo dit as jy wil, hy was net tot sub A in die skool.) Hy het ook die stadsaal in 1913 gebou, vandag 'n historiese gebou met ouwêreldse glorie.
Oupa Tien (afgelei van Martinus) het altyd op die hortjiesbank op die voorstoep gesit en pyp rook. Die rook het vir my baie lekker geruik. Hy't min gepraat. Ek en my sussie het elke keer geweet hy gaan ons na mister Pew toe stuur. Mister en missies Pew het in die woonstel teen die huis gebly.
Jy loop net om die hoek van die stoep om by die woonsteldeur te kom, maar Oupa moes altyd aanpor: "Toe loop nou, wat staan julle nog?" Hulle sê behoeftes is die sterkste motiveerder vir menslike gedrag. My behoefte aan wat ek uit hierdie poging kon kry was sterker as my ongemaklikheid met die vreemde Engelsman.
Klop, staan beleefd terug. Mister Pew se delikate brilletjie trek skeef as hy sy hand voor sy oë lig om teen die skerp lig te kyk. "Good morning, mister Pew, our grandfather told us you want to see us." Sonder om 'n woord te sê draai hy om. Ek rek my nek om te kyk hoe dit binne lyk, maar sien nie verder as die vertoonkas nie. In die spookskemer staan twee engeltjies met poeierblou vlerkies, vasgekeer. Asof hulle hoop ons kom hulle red.
Mister Pew kom terug en sit 'n sjieling in my hand. "Sê jou oupa moet dit vir julle deurbyt." Sy uitspraak was moeilik om te volg, maar ons spreek ons opregte dank uit en is terug na Oupa toe. Hy vat die sjieling, haal tydsaam sy beursie uit sy broeksak, maak dit amper eerbiedig oop (geld was toe baie skaars) en kom met twee sikspense te voorskyn ('n sjieling was tien sent werd en 'n sikspens vyf sent.)
So het oupa Tien mister Pew se sjieling vir ons "deurgebyt".
My pa was 'n sagtevrugteboer in die Barrydale-omgewing. Hy het ook gedroogde pruimedante aan die SAD gelewer. As die vrugte ryp word, val dit af. Ek en die plaaswerkers se kinders het ywerig vrugte opgetel en 'n goeie loon gekry, 'n tiekie (2½c) per week. Die belegging in my spaarbussie het gegroei… (Ek vertel volgende keer verder.)
Bybelprogramme vir vandag se kind en tiener: http://www.fxit.co.za
Author FXit.lessewatleefPosted on Oktober 16, 2018 Oktober 16, 2018 Leave a comment on DIS MY STORIE – 4: Die Belegging
Author FXit.lessewatleefPosted on Oktober 13, 2018 Oktober 13, 2018 Leave a comment on DIS MY STORIE – 3: 'n Pil wat werk
DIS MY STORIE – 2: Die tikmasjien
DIS MY STORIE – 2: In sessie 1 het ek van my tremor vertel wat nie op medikasie wou reageer nie. Toe bid ek vir genesing en belowe om, as ek gesond word boeke te skryf wat kinders sal help om God beter te leer ken. Daarna wag ek vir my Vader se reaksie op hierdie rein gedagte.
Maar dis toe nie asof ek ophou bewe nie, inteendeel. My skrif word later onleesbaar en my ouers kry nie meer briewe nie. Hulle stres.
My goeie man onthou toe die liefde moenie net lippetaal wees nie en hy gaan koop 'n bargain by Antique Bargain Stores op die hoek van Kerk- en Venterstraat in Sterkstroom. 'n ABC tikmasjientjie vir R110. Daai tyd was nuwes in die omgewing van R400.
Op dié manier leer ek toe myself tik. Antieke aanslag. Foute word uitgetippex deur 'n stukkie tippexlint teen die papier te druk en dieselfde letter daarop te tik. So bleik jy die blaps.
Teen daardie tyd voel ek ook soos 'n verbleikte blaps met 'n selfbeeld so laag dat ek 'n kite onder die mat kon vlieg. Dan wonder jy mos of dit vir enigiemand ongerieflik sal wees as jy van die aardbol afspring. Ja, jou kinders moet versorg te word en jou man het 'n vrou nodig. Maar enigeen wat by haar volle verstand is sal mos vir so iets deug.
Met die vierde besoek verklaar die dokter emosieloos: "Jy sal maar vir 'n tyd in die psigiatriese kliniek opgeneem moet word, ek kan niks meer vir jou doen nie." (Hy weet toe nie van nóg sterker kalmeerpille nie, sien.)
'n Nag sonder slaap was nog nooit so donker nie. Daarby die onsekerheid of ek ooit weer sal kan skryf. Wat wil God vir my sê? Het ek Hom teleurgestel? Of straf Hy my omdat ek nie my skryftalent in sy diens gebruik nie?
Die volgende dag maak my goeie man summier vir my 'n afspraak by 'n ander dokter. Dié luister met belangstelling en besluit om nie impulsiewe afleidings te maak nie. "Heel moontlik is die tremor glad nie stresverwant nie. Ek ken 'n neuroloog in Bloem en kry so gou moontlik vir jou 'n afspraak."
Ek vat toe die trein, want Pappa moet by die kinders bly en in sy vrye tyd die gemeente ook probeer gelukkig hou. Daardie tyd is die dominee gesien as die herder wat maar altyd in die skapies se gesigsveld moet wees. Party blêr ontstoke as hy hom buitekant die kraalmuur durf bevind.
My eerste ervaring in die neurologie-afdeling van die Nasionale hospitaal was nie positief nie. Dit was seker so vyfuur en ek besluit om nie nou al uit te trek en te gaan lê nie. Doen eers 'n paar strekoefeninge. "En nou? Hoekom trek jy nie jou slaapkleertjies aan nie mevroutjie – jy gaan mos 'n rukkie hier by ons bly? Toe kom ons wees nou nie moeilik nie."
"Ons" hou toe nie daarvan om as breingestremd hanteer te word nie. Dit bring "mevroutjie" in die versoeking om die sonde van aanranding te pleeg met die doel om (tydelik) te elimineer. Maar darem kon ek staande bly teen hierdie wrede influisteringe van die bose. Toe bly ek 'n week daar…
Author FXit.lessewatleefPosted on Oktober 12, 2018 Oktober 12, 2018 Leave a comment on DIS MY STORIE – 2: Die tikmasjien
DIS MY STORIE – 1: Tremor en trauma
MY STORIE – 1: Ek het sommer 'n behoefte om my storie met jou te deel – die pad wat die Here met my geloop het om die FXit lesreeks te skryf. Dis 'n langerige pad, daarom word die reis in ses fases of sessies gedoen.
"As ek jy is, gaan ek dokter toe. Sê nou dit word erger, wat dan?"
Vriende kuier by ons en ek skep rys in ons borde. Ek hou my regterhand se pols met my linkerhand vas. Dis egter nie goed genoeg nie, want 'n paar ryskorreltjies kry vrolik koers en duik in die beker met vleissous. Ek kan verstaan dat my ritteltits my vriendin kan ontstel. Dit het my ouers, 900 km daarvandaan, ook onstel.
Vandat ek universiteit toe is, skryf ek en my ma elke week vir mekaar. (Ons het nie gebel nie; dit was te duur – 'n tiekie vir drie minute het spandabel geklink.)
Soos wat die tremor vererger, so minder leesbaar word my skrif. Dit het my pa en ma in so 'n mate geraak dat hy my eendag bel. "San, jy kan nie so aangaan nie, dit word dan al hoe erger." My arme pa klink benoud. "Jy moet dadelik dokter toe gaan. Dis van senuwees dat jy bewe my kind, die vier kleintjies vat te veel van jou."
Ja wel, was dit nie vir die vier kleintjies van tussen twee en ses jaar oud wat my geen kans vir ledigheid gegee het nie, was ek seker al by 'n dokter. (Terloops, nommer vyf het besluit sy ma het langverlof nodig, want hy't eers elf jaar later sy opwagting gemaak.)
Ek gaan toe maar dokter toe. "Mevrou," verklaar hy plegtig met opgetrekte wenkbroue, "jou spanningsvlak is te hoog, waarskynlik as gevolg van 'n oorvol program en oneffektiewe stresbestuur." Hy skryf kalmeerpille voor. (Om te help met die oorvol program of om my stresbestuur te verbeter? Wonder ek toe by myselwers.) "Indien dit nie effektief is nie, sal ek jou graag binne 'n maand weer wil sien."
Dis toe nie effektief nie en na 'n maand kry ek sterker kalmeerpille. Wat toe ook nie effektief is nie. Na die derde poging is ek nie meer weet wie ek is nie. Hang tussen niks en nêrens. Al wat verander, is dat ek nie meer gepla is nie. Kan nie worry nie, te danke aan die susmiddel.
Dit pla egter steeds die mense wat vir my omgee.
"Susan, jy moet eendag 'n skrywer word," onthou ek my taalonderwyser se woorde nadat ek twee keer in standerd nege opstelwedstryde op nasionale vlak gewen het.
Is dit dalk waarom ek nou nie meer kan skryf nie – straf God my? "Here," belowe ek toe, "as ek eendag weer kan skryf, sal ek iets skryf wat kinders sal help om U beter te leer ken." Ja ek weet, ek is nie die eerste een wat vir God 'n guns vra in ruil vir 'n teenprestasie nie. Seker maar "menslik" – veral wanneer jy in 'n gat is?
Toe wag ek. En ek bid. En ek wag.
Author FXit.lessewatleefPosted on Oktober 10, 2018 Oktober 8, 2018 2 Kommentare op DIS MY STORIE – 1: Tremor en trauma
GRATIS: 3 Kersfeeslesse, gr R tot 6
'n Kortreeks van drie lesse met PowerPoint is gratis beskikbaar. Bestel per e-pos by info@fxit.co.za.
Vir alle Christelike kerke en groepe vir Sondagskool/kategese, kinderkerk, skole, jeugdienste, kampe, tiener-kleingroepe, ens. Pryse vanaf R150 per reeks.
Maklik om voor te berei en lekker om aan te bied.
FXit programme bevat praktiese toerusting vir aanbieders asook hulpmiddels (prente, werkblaaie, PowerPoint, gespreksvrae en rollespel).
GRATIS: meer as 20 voorbeeldlesse: www.fxit.co.za.
Author FXit.lessewatleefPosted on Oktober 5, 2018 Oktober 8, 2018 Leave a comment on GRATIS: 3 Kersfeeslesse, gr R tot 6
Jy is aan ervaringsleer blootgestel vandat jy jou eerste skree gegee het.
ERVARINGSLEER is die proses waardeur 'n kind tot 'n volwassene ontwikkel. Die beginsel geld ook vir godsdiensopvoeding.
"Ervaringsleer in die Sondagskool? Dit kan tog nie. Hulle moet mos feite leer. En feite kan jy net leer as iemand jou daarvan vertel." Dis tant Katti Gismus se mening.
Die tannie sit op slag die pot mis. Sy verstaan nie dat die evangelie nie uit feite saamgestel is nie, maar dat dit ten diepste gaan oor 'n verhouding tussen 'n Vader en sy kinders. Dis daarom gepas dat ervaringsleer ook in 'n verhoudingsomgewing sal plaasvind.
Author FXit.lessewatleefPosted on September 19, 2018 September 18, 2018 Leave a comment on Ervaringsleer in die Sondagskool
Gratis aanbod: Bybelstories op TIENERVLAK
In iKonekt reeks 3 kry karakters uit die Ou Testament lewe in die tienerwêreld.
Deur rollespel en gespreksgroepe word die boodskap van eeue gelede relevant in die moderne wêreld.
Vir 'n gratis program as voorbeeld stuur die woord iKonekt 3 na info@fxit.co.za.
Die FXit Bybelkurrikulum vir gr R tot 12 word in ouderdoms- of graadgroepe ingedeel. In totaal is daar 21 produkte – sestien in Afrikaans en vyf in Engels. Die meeste is ook as e-boeke beskikbaar.
GRATIS VOORBEELDLESSE van elke reeks op www.fxit.co.za.
Author FXit.lessewatleefPosted on September 12, 2018 September 11, 2018 Leave a comment on Gratis aanbod: Bybelstories op TIENERVLAK
Author FXit.lessewatleefPosted on September 6, 2018 September 5, 2018 Leave a comment on Tieners soek die waarheid. HELP HULLE!
Author FXit.lessewatleefPosted on September 4, 2018 September 3, 2018 Leave a comment on Tieners soek ore. HELP HULLE!
Kinders kan nie vir lank stilsit nie. (Rêrig?)
So drie weke gelede op 'n Saterdagmiddag gaan kyk ons die musiekblyspel Sneeuwitjie deur die Affies meisies (Afrikaanse Hoër Meisieskool) in die Staatsteater, drie ure lank. Die vierjarige Christiaan en sy driejarige sussie is saam. Ek kon dit nie glo nie, maar vir die volle duur van die vertoning (daar was twintig minute pouse) het nie een van hulle lastig of verveeld geword nie.
Hulle aandag is behou deur die METODE van aanbieding: energieke spel, variasie in gebeure en eenvoudige (vir hulle verstaanbare) taalgebruik.
Dis dus fisiek moontlik vir 'n kind om vir 'n lang tyd redelik stil te sit. Onder sekere omstandighede. Hier lê nou sommer 'n uitdaging vir die kerk, dink ek toe.
Dis nie 'n geheim nie dat kerkbesoek (lees erediensbywoning) die laaste dekade of twee wêreldwyd begin afgeneem het.
Waarom? Vir seker is daar nie net een rede nie. Maar my gut feeling laat my wonder of mense nie verveeld begin raak met die METODE waarop die Woord gekommunikeer word nie. Dit verklaar dalk waarom party ouens begin kriewel wanneer die oorbekende weereens breedvoerig herhaal word.
Dis logies dat die evangelie teëgestaan sal word en dis onvermydelik dat dit geïgnoreer sal word, maar dat dit oninteressant aangebied word – dis onvergeeflik! (Gerald Kennedy)
Gelukkig is dit nie oral die geval nie. Die basiese beginsels van effektiewe leermetodiek word in baie gevalle in die bedieningsmodel toegepas: variasie in die aanbieding, sinvolle visualisering, prikkelende vrae, aktuele temas en toepaslike verhale of voorbeelde ter illustrasie. Veral laasgenoemde is sonder uitsondering effektief – dit was immers 'n leertegniek wat Jesus uitstekend bemeester het (Mark 4:33-34).
Die saaier saai die woord, het Jesus geleer. Van daardie tyd af het die saad (die Woord) niks verander nie, maar niemand gebruik deesdae 'n saaisak nie – die METODE van saai het dus radikaal verander.
Leer hulle om alles te onderhou… Dit was Jesus se laaste opdrag. Die METODE wat ons hiervoor gebruik moet egter 'n impak op die mensomgewing kan maak, anders sal die kosbare saad wegwaai.
Sondagskoolprogramme vir die moderne kind van gr R tot 11 met gratis voorbeeldlesse is beskikbaar by www.fxit.co.za.
Author FXit.lessewatleefPosted on Augustus 30, 2018 Augustus 29, 2018 Leave a comment on Kinders kan nie vir lank stilsit nie. (Rêrig?)